钦定古今图书集成/方舆汇编/边裔典/第073卷 > 明
## 钦定古今图书集成/方舆汇编/边裔典/第073卷 > 明

### 成祖永乐十年忽鲁谟斯国遣使入贡

按《明外史忽鲁谟斯传》：“忽鲁谟斯，西洋大国也。自古
里西北行，二十五日可至。永乐十年，天子以西洋近
国巳航海贡琛，稽颡阙下，而远者犹未宾服，乃命郑
和赍玺书往抚忽鲁谟斯、比剌溜山、孙剌诸国，赐其
王锦绮、彩帛、纱罗，妃及大臣皆有赐。至忽鲁谟斯，王
即遣部臣已即丁奉金叶表，贡马及方物。”

按《明会典》：“忽鲁谟斯，永乐间使臣十四人，三日下程
一次，羊三只，鹅二只，鸡四只，酒十五瓶，面四十斤，米
一石，饼八十个，果子四斗，蔬菜厨料。”

按：“《明一统志》，忽鲁谟斯国，前代无考。本朝永乐中，国
王遣其臣马刺足等来朝，并贡方物。土产大马、西洋
布、师子驼、鸡，昂首高可七尺。福禄似驴而花文可爱。
灵羊，尾大者重二十馀斤，行则以车载。尾长角。马哈
兽，角长过身。”又按：“《明一统志》，忽鲁母思国，前代无
考。本朝永乐三年，国王遣其臣已即丁等来朝，并贡
方”物。土产：檀香、速香、胡椒。

永乐十二年，忽鲁谟斯使还国，赐王妃以下有差。
按《明外史忽鲁谟斯传》：“永乐十二年至京师，命礼官
宴赐，酬以马直。比还，赐王及妃以下有差。自是凡四贡，和亦再使。后朝使不去，其使者亦久不来。”

### 宣宗宣德五年忽鲁谟斯国入贡

按《明外史忽鲁谟斯传》：“宣德五年，复遣和宣诏其国，
其王赛弗丁乃遣使来贡。”

宣德八年，忽鲁谟斯使人至都，宴赐有加。

按《明外史忽鲁谟斯传》：“宣德八年至京师，宴赐有加。”

### 英宗正统元年忽鲁谟斯使人还国

按《明外史忽鲁谟斯传》：“正统元年，附瓜哇州还国，嗣
后遂绝。其国居西海之极，自东南诸蛮邦及大西洋
商舶、西域贾人皆来此贸易，故宝货填溢。气候有寒
暑，春发葩，秋陨叶，有霜无雪，多露少雨，土瘠谷麦寡。
然他方转输多价极贱，民富俗厚，或遭祸致贫，众皆
遗以钱帛，共振业之。王及臣下俱回回人，婚丧悉用”
其礼。人多白晳丰伟，妇女出则以纱蔽面。市列廛肆，
百物具备，惟禁酒，犯者罪至死。医卜技艺皆类中华。
交易用银钱，书用“回回”字。王遵其教，日斋戒沐浴虔
拜者五。地方咸不产草木，牛羊马驼皆啖鱼腊。垒石
为屋，有三四层者。寝处庖厕及待客之所，咸在其上。
饯蔬果，有核桃、把聃、松子、石榴、葡萄、花红、万年枣之
属，“有大山，四面异色。一红盐石，凿以为器，盛食物不
加盐而味自和。一白土可涂垣壁。一赤土、一黄土，皆
适于用。”所贡有师子、麒麟、驼、鸡、福禄、灵羊，常贡则大
珠、宝石之类。

按《瀛涯胜览》：忽鲁谟斯国滨海倚山，通诸国货，故国
人多殷富，无甚窘者，有则众济之。自古俚国西北海
行可二十五日至其国。国崇回回，教曰“五回礼拜”，必
斋沐诚敬。风俗淳厚，人肌肤白晳丰伟，衣冠严肃。

唐

### 太宗贞观 年僧元奘往西域至愉漫国

按《唐书》，不载按《大唐西域记》，“愉漫国东西四百馀
里，南北百馀里。国大都城周十六七里。其王奚素突
厥也。伽蓝二所，僧徒寡少。西南临缚刍河，至鞠和衍
那国。”

唐

### 太宗贞观 年僧元奘往西域至鞠和衍那国

按《唐书》不载按《大唐西域记》，“鞠和衍那国，东西二
百馀里，南北三百馀里。国大都城周十馀里。伽蓝三
所。僧徒百馀人。东至镬沙国。”

唐

### 太宗贞观 年僧元奘往西域至镬沙国

按《唐书太宗本纪》不载。按《西域传》，“呾密又东逾四
种，有镬沙者，广三百里，长五百里，东界骨咄接葱岭，
有十八种。”

按《大唐西域记》，“镬沙国，东西三百馀里，南北五百馀
里。国大都城周十六七里。东至珂咄罗国。”

唐

### 太宗贞观 年僧元奘往西域至骨咄国

按《唐书太宗本纪》，不载。按《大唐西域记》，“珂咄罗国，
东西千馀里，南北千馀里。国大都城周二十馀里，东
接葱岭，至拘谜陀国。”

### 元宗开元十七年骨咄国遣使入贡

按《唐书元宗本纪》不载。按《西域传》：“骨咄，或曰珂咄
罗，广长皆千里。王治思助建城，多良马、赤豹，有四大
盐山，山出乌盐。开元十七年，王俟斤遣子骨都施来
朝。”

开元二十一年。骨咄国遣使朝献。

按《唐书元宗本纪》不载按《西域传》：“二十一年，王颉
利发献女乐，又遣大首领多博勒达于朝贡。”

### 天宝十一载册骨咄国王为叶护

按《唐书元宗本纪》不载。按《西域传》：“天宝十一载，册
其王罗金节为叶护。苏毗本西羌族，为吐蕃所并，号
孙波，在诸部最大，东与多弥接，西距鹘莽硖，户三万。
天宝　载，骨咄国王子奔陇右节度使护送阙下。”
按《唐书元宗本纪》不载。按《西域传》，“天宝中，王没陵
赞欲举国内附，为吐蕃所杀，子悉诺率首领奔陇右，
节度使哥”舒翰护送阙下，元宗厚礼之

唐

### 太宗贞观 年僧元奘往西域至拘谜陀国

按《唐书》不载。按《大唐西域记》，“拘谜陀国，东西二千
馀里，南北二百馀里，据大葱岭中国大都城周二十
馀里。西南邻缚刍河，南接尸弃尼国。南渡缚刍河，至
达摩悉铁帝国、钵铎创那国、淫薄健国、屈浪拏国、呬
摩呾罗国、钵利曷国、讫栗瑟摩国、曷逻胡国、阿利尼
国、瞢健国。”自活国东南至阔悉多国、安呾逻缚国事
在《回记》活国西南至缚伽浪国。

唐

### 太宗贞观 年僧元奘往西域至缚伽浪国

按《唐书》，不载按《大唐西域记》，“缚伽浪国，东西五十
馀里，南北二百馀里。国大都城周十馀里，南至纥露
悉泯健国。”

唐

### 太宗贞观 年僧元奘往西域至纥露悉泯健国

按《唐书》不载。按《大唐西域记》，“纥露悉泯健国周千
馀里。国大都城周十四五里。西北至忽懔国。”

唐

### 太宗贞观 年僧元奘往西域至忽懔国

按《唐书》，不载按《大唐西域记》，“忽懔国周八百馀里。
国大都城周五六里，伽蓝十馀所，僧徒五百馀人。西
至缚喝国。”

唐

### 太宗贞观 年僧元奘往西域至缚喝国

按《唐书》，不载。按《大唐西域记》，“缚喝国东西八百馀
里，南北四百馀里，北临缚刍河。国大都城周二十馀
里，人皆谓之小王舍城也。其城虽固，居人甚少。土地
所产，物类尤多，水陆诸华，难以备举。伽蓝百有馀所，
僧徒三千馀人，普皆习学小乘法教。城外西南有纳
缚。”〈唐言新〉僧伽蓝，此国先王之所建也。大雪山北，作论
诸师，唯此伽蓝美业不替。其佛像则营以名珍，堂宇
乃饰之奇宝，故诸国君长利之以攻劫。此伽蓝素有
毗沙门天像，灵鉴可恃，冥加守卫。近突厥叶护可汗
子肆叶护可汗倾其部落，率其戎旅，奄袭伽蓝，欲图
珍宝。去此不远，屯军野次。其夜梦见毗沙门天曰：“汝
有何力，敢坏伽蓝？”因以长戟贯彻胸背。可汗惊寤，便
苦心痛。遂告群属所梦咎征，驰请众僧，方伸忏谢，未
及返命，已从殒没。伽蓝内南佛堂中，有佛澡罐，量可
斗馀，杂色炫曜，金石难名。又有佛牙，其长寸馀，广八
九分，色黄白，质光净。又有佛扫帚，迦奢草作也，长馀
二尺，围可七寸，其把以杂宝饰之。凡此三物，每至六
斋，法俗咸会，陈设供养。至诚所感，或放光明。

“伽蓝北有窣堵波，高二百馀尺，金刚埿涂，众宝厕饰，
中有舍利，时烛灵光。伽蓝西南有一精庐，建立已来，
多历年所，远方辐凑，高才类聚，证四果者，难以详举。
故诸罗汉将入涅槃，示现神通，众所知识，乃有建立。
诸窣堵波，基址相邻，数百馀矣，虽证圣果，终无神变，
盖亦千计，不树封记。今僧徒百馀人，夙夜匪懈，凡圣”
难测。大城西北五十馀里，至提谓城，城北四十馀里
有波利城，城中各有一窣堵波，高馀三丈。昔者如来
初证佛果，趣菩提树。方诣鹿园，时二长者遇彼威光，
随其行路之资，遂献𪎊蜜。世尊为说人天之福，最初
得闻五戒十善也。既闻法诲，请所供养，如来遂授其
发、爪焉。二长者将还本国，请礼敬之“仪式。”如来以僧
伽胝。〈旧曰僧伽梨讹〉《方㲲布》下，次下《郁多罗》僧，次僧却崎。〈旧曰
僧祇支讹〉又“覆钵、竖锡杖，如是次第为窣堵波。”二人承命，
各还其城。拟仪圣旨，式修崇建，斯则释迦法中最初窣堵波也。城西七十馀里有窣堵波，高馀二丈，昔迦
叶波佛时之所建也。从大城西南入雪山阿，至锐秣
陀国。

唐

### 太宗贞观 年僧元奘往西域至锐秣陀国

按《唐书》，不载按《大唐西域记》，“锐秣陀国，东西五六
十里，南北百馀里。国大都城周十馀里，西南至胡寔
健国。”

唐

### 太宗贞观 年僧元奘往西域至胡寔健国

按《唐书》，不载按《大唐西域记》，“胡寔健国，东西五百
馀里，南北千馀里。国大都城周二十馀里，多山川，出
善马。西北至呾剌健国。”

唐

### 太宗贞观 年僧元奘往西域至呾剌健国

按《唐书》，不载按《大唐西域记》，“呾剌健国，东西五百
馀里，南北五六十里。国大都城周十馀里，西接波剌
斯国界。从缚喝国南行百馀里，至揭职国。”

唐

### 太宗贞观 年僧元奘往西域至揭职国

按《唐书太宗本纪》，不载。按《西域传》，镬沙南有揭职，
稍大，幅贠准千里，陵阜连属，多菽麦，气寒烈。东南抵
雪山六百里，道吐火罗，又逾五种，至婆罗睹逻。
按《大唐西域记》，“揭职国东西五百馀里，南北三百馀
里。国大都城周四五里，土地硗确，陵阜连属，少花果，
多菽麦。气序寒烈，风俗刚猛。伽蓝十馀所，僧徒三百
馀人，并”学小乘教说一切有部。东南入大雪山。“山谷
高深，峰岩危险，风雪相继，盛夏含冻，积雪弥谷，蹊径
难涉。山神鬼魅，暴纵妖祟，群盗横行，杀害为务。”行六
百馀里，出睹货逻国境，至梵衍那国。

唐

### 太宗贞观 年帆延遣使入贡

按《唐书太宗本纪》不载。按《西域传》，帆延者，或曰望
衍，曰梵衍那。居斯毕莫运山之旁，西北与护时健接，
东南距罽宾，西南诃达罗支，与吐火罗连境。地寒，人
穴处。王治罗烂城，有大城四五水北流入乌浒河。贞
观初，遣使者入朝。

按《大唐西域记》，“梵衍那国，东西二千馀里，南北三百
馀里，在雪山中也。人依山谷，逐势邑居。国大都城据
崖跨谷，长六七里，北背高岩。有宿麦，少华果，宜畜牧，
多羊马。气序寒烈，风俗刚犷。多衣皮毼，亦其所宜。文
字风教，货币之用，同睹货逻国，语言少异，仪貌大同，
淳信之心，特甚邻国。上自三宝，下至百神，莫不输诚”，
竭心宗敬。商贾往来者，天神现征祥，示祟变，求福德。
伽蓝数十所，僧徒数千人，宗学《小乘说出世部》。王城
东北山阿有立佛石像，高百四五十尺，金色晃耀，宝
饰焕烂。东有伽蓝，此国先王之所建也。伽蓝东有𨱎
石释迦佛立像，高百馀尺，分身别铸，总合成立。城东
十二三里伽蓝中，有佛入涅槃卧像，长千馀尺，其王
每此设无遮大会，上自妻子，下至国珍。府库既倾，复
以身施群官僚佐，就僧酬赎，若此者以为所务矣。卧
像伽蓝东南行二百馀里，度大雪山，东至小川泽，泉
池澄镜，林树青葱。有僧伽蓝，中有佛齿，及劫初时独
觉齿，长五寸馀，广减四寸。复有金轮王齿，长三寸，广
二寸，商诺迦缚娑〈旧曰商那和修讹也〉大阿罗汉所持铁钵，量
可八九升。凡三贤圣遗物，并以黄金缄封。又有商诺迦缚娑九条僧伽胝衣，绛赤色，设诺迦草皮之所绩
成也。商诺迦缚娑者，阿难弟子也，在先身中以设诺
迦草衣，于解安居日持施众僧。承兹福力，于五百身
中，阴生阴恒服此衣，以最后身从胎俱出，身既渐长，
衣亦随广。及阿难之度出家“也，其衣变为法服。及受
具戒，更变为九条僧伽胝。将证寂灭，入边际定，发智
愿力，留此袈裟，尽释迦遗法。法尽之后，方乃变坏。今
已少损，信有征矣。”从此东行入《雪山》，逾越黑岭，至迦
毕试国。

### 高宗显庆三年以帆延国置府州授其王为都督管军事

按《唐书高宗本纪》，不载。按《西域传》：“显庆三年，以罗
烂城为写凤都督府，缚时城为悉万州，授王卜写凤
州都督，管内五州诸军事。自是朝贡不绝。石汗那，或
曰斫汗那。自缚底野南入雪山，行四百里，得帆延，东
临乌浒河，多赤豹。开元、天宝中，一再朝献。”

唐

### 太宗贞观 年僧元奘往西域至迦毕试国

按《唐书》不载。按《大唐西域记》，“迦毕试国周四千馀
里，北背雪山，三垂黑岭。国大都城周十馀里，宜谷麦，
多果木，出善马、郁金香。异方奇货，多聚此国。气序风
寒，人性暴犷，言辞鄙媟，婚姻杂乱，文字大同。睹货逻
国，习俗语言，风教颇异。服用毛㲲，衣兼皮褐。货用金
钱、银钱及小铜钱。规矩模样，异于诸国。王，刹利种也，
有”智略，性勇烈，威慑邻境，统十馀国，爱育百姓，敬崇
三宝。岁造丈八尺银佛像，兼设无遮大会，周给贫窭，
惠施鳏寡。伽蓝百馀所，僧徒六千馀人，并多习学大
乘法教。窣堵波僧伽蓝，崇高弘敞，广博严净。天祠数
十所，异道千馀人，或露形，或涂灰，连络髑髅以为冠
鬘。

大城东三四里，北山下有大伽蓝，僧徒三百馀人，并
学小乘法教。闻诸先志曰：“昔健驮逻国迦腻色迦王
威被邻国，化洽远方，治兵广地，至葱岭东，河西蕃维，
畏威送质。迦腻色迦王既得质子，特加礼命，寒暑改
馆，冬居印度诸国，夏还迦毕试国，春秋止健驮逻国。
故质子三时住处，各建伽蓝。今此伽蓝，即夏居之所”
建也。故诸屋壁，图画质子，容貌服饰，颇同东夏。其后
得还本国，心存故居，虽阻山川，不替供养。故今僧众
每至入安居、解安居，大兴法会，为诸质子祈福树善，
相继不绝，以至于今。伽蓝佛院东门南，大神王像右
足下坎，地藏宝质子之所藏也。故其铭曰：“伽蓝朽坏，
取以修治。近有边王，贪婪凶暴，闻此”伽蓝多藏珍宝，
驱逐僧徒，方事发掘。神王冠中鹦鹉鸟像，奋羽惊鸣，
地为震动，王及军人辟易僵仆，久而得起，谢咎以归。
伽蓝北岭上有数石室，质子习定之处也。其中多藏
杂宝，其侧有铭，“药叉守卫。有欲开发取中宝者，此药
叉神变现异形，或作师子，或作蟒蛇、猛兽、毒虫，殊形
震怒，以故无人敢得”攻发。石室西二三里，大山岭上
有观自在菩萨像，有人至诚愿见者，菩萨从其像中
出妙色身安慰行者。大城东南三十馀里，至曷逻怙
罗僧伽蓝，旁有窣堵波，高百馀尺，或至斋日，时烛光
明，覆钵势上石隙间流出黑香油，静夜中时闻音乐
之声。闻诸先志曰：“昔此国大臣曷逻怙罗之所建也。
功既”成已，于夜梦中有人告曰：“汝所建立窣堵波，未
有舍利，明旦有献上者，宜从王请。”旦入朝进请曰：“不
量庸昧，敢有愿求。”王曰：“夫何所欲？”对曰：“今日有先献
者，愿垂恩赐。”王曰：“然。”曷逻怙罗伫立宫门，瞻望所至。
俄有一人持舍利瓶，大臣问曰：“欲何献上？”曰：“佛舍利。”
大臣曰：“吾为尔守，宜先白王。”曷逻怙罗恐王珍贵舍
利，追悔前恩，疾往伽蓝，登窣堵波，至诚所感，其石覆
钵自开，安置舍利，已而疾出，尚拘衣襟，王使逐之，石
已掩矣，故其隙间流黑香油。

城南四十馀里，至霫蔽多伐刺祠城，凡地大震，山崖
崩坠，周此城界，无所动摇。

霫蔽多伐剌祠城南三十馀里至阿路猱。〈奴高切〉山崖
岭峭峻岩谷杳冥。其峰每岁增高数百尺。与《漕矩吒
国》〈士句切下同〉《那呬罗山》。髣髴相望。便即崩坠。闻诸土
俗曰：“初”那天神自远而至，欲止此山。山神震恐，摇
荡谿谷。天神曰：“不欲相舍，故此倾动。少垂宾主，当盈
财宝。吾今往《漕矩吒》国。”那呬罗山，“每岁至我受国
王大臣祀献之时，宜相属望。”故《阿路猱山》增高既已，
寻即崩坠。

王城西北二百馀里，至大雪山。山顶有池，请雨祈晴，
随求果愿。闻诸先志曰：“昔健驮逻国有阿罗汉，常受
此池龙王供养，每至中食，以神通力，并坐绳床，陵虚
而往。侍者沙弥密于绳床之下攀援潜隐。而阿罗汉
时至，便往至龙宫，乃见沙弥。龙王因请留食。龙王以
天甘露饭，阿罗汉以人间味而馔沙弥。阿罗汉饭食巳讫，便为龙王说诸法要。沙弥如常，为师涤器，器有
馀粒，骇其香味，即起恶愿，恨师忿龙：“愿诸福力，于今
悉现，断此龙命，我自为王。”沙弥发是愿时，龙王已觉
头痛矣。罗汉说法，诲谕龙王，谢咎责躬，沙弥怀忿，未
从诲谢。既还伽蓝，至诚发愿：福力所致。是夜命终，为
大龙王威猛奋发，遂来入池杀龙。王“居龙宫，有其部
属，总其统命。以宿愿故，兴暴风雨，摧拔树木，欲坏伽
蓝。”时迦腻色迦王怪而发问，其阿罗汉具以白王。王
即为龙于雪山下立僧伽蓝，建窣堵波，高百馀尺。龙
怀宿忿，遂发风雨。王以弘济为心，龙乘瞋毒，作暴僧
伽蓝窣堵波，六坏七成。迦腻色迦王耻功不成，欲填
龙池，毁其居室，即兴兵众至雪山下。时彼龙王深怀
震惧，变作老婆罗门，叩王象而谏曰：“大王宿植善本，
多种胜因，得为人王，无思不服。今日何故与龙交争？
夫龙者畜也，卑下恶类，然有大威，不可力竞，乘云驭
风，蹈虚履水，非人力所制，岂王心所怒哉？王今举国
兴兵，与一龙斗，胜则王无伏远之威，败则王有非敌
之耻。为王计者宜可归兵。”迦腻色迦王未之从也，龙
即还池，声震雷动暴风拔木，沙石如雨云雾晦冥军
马惊骇。王乃归命三宝请求加护曰：“宿殖多福得为
人王，威慑强敌统赡部洲。今为龙畜所屈，诚乃我之
薄福也，愿诸福力于今现前。”即于两肩起大烟焰，龙
退风静雾卷云开。王令军众人担一石用填龙池。龙
王还作婆罗门，重请王曰：“我是彼池龙王，惧威归命，
唯王悲愍，赦其前过。王以含育覆焘生灵，如何于我
独加恶害？王若杀我，我之与王俱堕恶道。王有断命
之罪，我怀怨仇之心，业报皎然，善恶明矣。”王遂与龙
明设要契，“后更有犯，必不相赦。”龙曰：“我以恶业受身
为龙，龙性猛恶，不能自持，瞋心或起，当忘所制。王今
更立伽蓝，不敢摧毁，每遣一人，候望山岭，黑云若起，
急击犍椎，我闻其声，恶心当息。”其王于是更修伽蓝，
建窣堵波，候望云气，于今不绝。闻诸先志曰：窣堵波
中有如来骨肉舍利，可一升。馀神变之事，难以详述。
一时中，窣堵波内，忽有烟起，少时间便出猛焰，时人
谓窣堵波已从火烬。瞻仰良久，火灭烟消，乃见舍利，
如白珠璠，循环表柱，宛转而上；升高云际，萦旋而下。
王城西北，大河南岸旧王伽蓝内有释迦菩萨，弱龄
龀齿，长馀一寸。其伽蓝东南有一伽蓝，亦名“旧王”，有
如来顶骨一片，面广寸馀，其色黄白，发孔分明。又有
如来发，发色青绀，螺旋右萦引，长尺馀，卷可半寸。凡
此三事，每至六斋，王及大臣散华供养。顶骨伽蓝西
南有旧王妃伽蓝，中有金铜窣堵波，高百馀尺。闻诸
土俗曰：“其窣堵波中有佛舍利升馀。”每月十五日，其
夜便放圆光，烛耀露盘，联辉达曙，其光渐敛，入窣堵
波。

城西南有比罗娑洛山。〈唐言象坚〉山神作象形，故曰“象坚”
也。昔如来在世，象坚神奉请世尊及千二百大阿罗
汉。山巅有大磐石，如来即之受神供养。其后无忧王
即磐石上起窣堵波，高百馀尺，今人谓之象坚窣堵
波也。亦云“中有如来舍利，可一升馀。”

象坚窣堵波北山岩下有一龙泉。是如来受神饭已，
及阿罗汉于中漱口嚼杨枝因即植根今为茂林。后
人于此建立伽蓝名《鞞铎佉》。〈唐言嚼杨枝也〉“自此东行六百
馀里，山谷接连，峰岩峭峻。越黑岭”，入《北印度》境，至《滥
波》国。〈北印度境〉

唐

### 太宗贞观 年僧元奘往西域至滥波国

按《唐书》不载。按《大唐西域记》，“滥波国周千馀里，北
背雪山，三垂黑岭。国大都城周十馀里。自数百年，王
族绝嗣，豪杰力竞，无大君长，近始附属迦毕试国。宜
粳稻，多甘蔗。林树虽众，果实乃少。气序渐温，微霜无
雪。国俗丰乐，人尚歌咏。志性怯弱，情怀诡诈。更相欺
诮，未有推先。体貌卑小，动止轻躁。多衣白㲲，所服鲜
饰。”伽蓝十馀所，僧徒寡少，并多习学大乘法教。天祠
数十，异道甚少。从此东南行百馀里，逾大岭，济大河，
至那揭罗曷国。〈由那揭罗曷至健驮逻国又进至乌仗那国由乌仗那至钵露罗国那揭

罗曷。及健驮逻乌仗那。皆见前。